Απόφαση της Επιτροπής

της 13ης Φεβρουαρίου 2002

για την τροποποίηση της απόφασης 2001/218/ΕΚ που απαιτεί προσωρινά από τα κράτη μέλη να λάβουν συμπληρωματικά μέτρα κατά της εξάπλωσης του Bursaphelenchus xylophilus (Steiner et Buhrer) Nickle et al. (νηματώδης σκώληκας των κωνοφόρων) όσον αφορά ορισμένες περιοχές στην Πορτογαλία, εκτός εκείνων στις οποίες διαπιστώθηκε ότι δεν έχει εμφανιστεί

[κοινοποιηθείσα υπό τον αριθμό Ε(2002) 472]

(2002/124/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2000/29/EΚ του Συμβουλίου, της 8ης Μαΐου 2000, περί των μέτρων προστασίας κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στην Κοινότητα(1), όπως τροποποιήθηκε τελευταία από την οδηγία 2001/33/ΕΚ της Επιτροπής(2), και ιδίως το άρθρο 16 παράγραφος 3,

Εκτιμώντας τα ακόλουθα:

(1) Εφόσον ένα κράτος μέλος κρίνει ότι υπάρχει άμεσος κίνδυνος από την εισαγωγή στο έδαφός του Bursaphelenchus xylophilus (Steiner et Buhrer) Nickle et al., [νηματώδης σκώληκα των κωνοφόρων (ΝΣΚ)] από άλλο κράτος μέλος, επιτρέπεται να λάβει τα απαραίτητα προσωρινά μέτρα για να προστατευθεί από τον εν λόγω κίνδυνο.

(2) Η Πορτογαλία ενημέρωσε, στις 25 Ιουνίου 1999, τα λοιπά κράτη μέλη και την Επιτροπή ότι ορισμένα δείγματα πεύκων που προέρχονται από το έδαφός της, διαπιστώθηκε ότι είχαν προσβληθεί από το ΝΣΚ. Συνεπώς, η Επιτροπή επιτρέπει προσωρινά στα κράτη μέλη να λάβουν συμπληρωματικά μέτρα κατά της εξάπλωσης του ΝΣΚ, όσον αφορά ορισμένες περιοχές στην Πορτογαλία, εκτός εκείνων στις οποίες διαπιστώθηκε ότι δεν έχει εμφανιστεί. Η άδεια που ισχύει επί του παρόντος αναφέρεται στην απόφαση 2001/218/ΕΚ της Επιτροπής(3).

(3) Βάσει αξιολόγησης που πραγματοποίησε το γραφείο τροφίμων και κτηνιατρικών θεμάτων τον Μάιο και τον Οκτώβριο του 2001 και συμπληρωματικών στοιχείων που παρέσχε η Πορτογαλία, φαίνεται ότι η εφαρμογή του προγράμματος εξάλειψης είχε ως αποτέλεσμα η διάδοση του ΝΣΚ να περιορίζεται ακόμη εντός της οριοθετημένης περιοχής. Ωστόσο, έχουν βρεθεί ακόμη δένδρα με συμπτώματα μόλυνσης από το ΝΣΚ κατά τη διενέργεια ελέγχων στην περιοχή, όπου είχε διαπιστωθεί προηγουμένως ότι είχε εμφανιστεί ο νηματώδης σκώληκας.

(4) Σε επίσημες έρευνες που διεξήγαγαν το 2001 τα λοιπά κράτη μέλη στην ξυλεία, στον απομονωμένο φλοιό και σε φυτά των ειδών Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. και Tsuga Carr., που προέρχονται από το σχετικό κράτος μέλος, σε κανένα από τα δείγματα που ελήφθησαν και αναλύθηκαν δεν διαπιστώθηκε η παρουσία του ΝΣΚ.

(5) Ως εκ τούτου, είναι απαραίτητο να συνεχίσει η Πορτογαλία να λαμβάνει ειδικά μέτρα κατά της διάδοσης του ΝΣΚ με στόχο την εξάλειψή του. Μπορεί επίσης να είναι απαραίτητο να συνεχίσουν και τα λοιπά κράτη μέλη να θεσπίζουν συμπληρωματικά μέτρα για την προστασία τους.

(6) Εφόσον δεν υπάρχουν καινούργια στοιχεία που να δικαιολογούν την αναθεώρηση αυτών των μέτρων, η απόφαση 2001/218/ΕΚ πρέπει να παραταθεί για περιορισμένη χρονική περίοδο και να τροποποιηθεί αναλόγως.

(7) Τα αποτελέσματα των έκτακτων μέτρων θα αξιολογούνται συνεχώς κατά το 2002 και 2003, ιδίως με βάση τα στοιχεία που θα πρέπει να παρασχεθούν από την Πορτογαλία και τα λοιπά κράτη μέλη. Εάν καταστεί προφανές ότι τα έκτατα μέτρα που αναφέρονται στην παρούσα απόφαση δεν επαρκούν για την πρόληψη της εξάπλωσης του ΝΣΚ ή ότι δεν έχουν τηρηθεί, θα πρέπει να προβλεφθούν αυστηρότερα ή άλλα εναλλακτικά μέτρα.

(8) Tα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2001/218/ΕΚ τροποποιείται ως εξής:

1. Στο πρώτο εδάφιο του άρθρου 2, η ημερομηνία "28 Φεβρουαρίου 2002" αντικαθίσταται από την ημερομηνία "28 Φεβρουαρίου 2003".

2. Στο δεύτερο εδάφιο του άρθρου 4, η ημερομηνία "15 Νοεμβρίου 2001" αντικαθίσταται από την ημερομηνία "15 Νοεμβρίου 2002".

3. Στο άρθρο 6, η ημερομηνία "15 Δεκεμβρίου 2001" αντικαθίσταται από την ημερομηνία "15 Δεκεμβρίου 2002".

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 13 Φεβρουαρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 169 της 10.7.2000, σ. 1.

(2) ΕΕ L 127 της 9.5.2001, σ. 42.

(3) ΕΕ L 81 της 21.3.2001, σ. 34.